1. ปัจจัยความเสี่ยง

1)  ความเสี่ยงจากความผันผวนของอัตราดอกเบี้ย

บริษัทคิดอัตราดอกเบี้ยกับลูกค้าเช่าซื้อและลีสซิ่งเป็นแบบอัตราคงที่ (FLAT RATE) ณ
วันที่ทำสัญญากับลูกค้า
ในขณะที่เงินทุนในการลงทุนซื้อทรัพย์สินให้เช่าซื้อและให้เช่าลีสซิ่งจะได้มาจากเงินทุนของบริษัท
กระแสเงินสดจากการดำเนินงาน การกู้เงินจากสถาบันการเงินและการออกตราสารหนี้ เช่น หุ้นกู้
ตั๋วแลกเงิน
ซึ่งจะมีการกู้ยืมอย่างต่อเนื่องเพื่อใช้ในการหมุนเวียนและขยายธุรกิจของบริษัทในสัดส่วนของเงินกู้ระยะสั้นและเงินกู้ระยะยาวที่เหมาะสม
ณ เวลาใด ๆ ขึ้นอยู่กับแผนธุรกิจและนโยบายการบริหารความเสี่ยงที่มีประสิทธิภาพ
โดยที่อัตราดอกเบี้ยในการกู้ยืมแต่ละครั้งจะขึ้นอยู่กับข้อตกลง เงื่อนไขหรือสัญญากู้ยืม
ซึ่งมีทั้งอัตราดอกเบี้ยคงที่และอัตราดอกเบี้ยลอยตัวอิงกับอัตราดอกเบี้ยในท้องตลาด ดังนั้น
บริษัทจึงอาจมีโอกาสประสบปัญหาความผันผวนของอัตราดอกเบี้ยในส่วนที่เป็นเงินกู้ยืมซึ่งคิดอัตราดอกเบี้ยลอยตัวได้ในอนาคต
ซึ่งอาจทำให้เกิดปัญหาต้นทุนการกู้ยืมสูงกว่าอัตราดอกเบี้ยที่ให้สินเชื่อแก่ลูกค้าได้ ในทางกลับกัน
หากอัตราดอกเบี้ยเงินกู้ปรับตัวลดลง
บริษัทจะได้รับประโยชน์ในส่วนต่างที่เพิ่มขึ้นระหว่างอัตราดอกเบี้ยที่ให้สินเชื่อกับดอกเบี้ยเงินกู้ยืมที่ต่ำกว่า
ปัจจุบันบริษัทมีเงินกู้ระยะยาวจำนวน 710.20 ล้านบาท (รวมส่วนที่ถึงกำหนดชำระภายในหนึ่งปี)
คิดเป็นร้อยละ 67.77 ของยอดหนี้ทั้งหมด และมีหนี้สินระยะสั้นจำนวน 337.72 ล้านบาท
คิดเป็นร้อยละ 32.23 ของยอดหนี้ทั้งหมด

บริษัทมีนโยบายที่จะลดความเสี่ยงดังกล่าวด้วยวิธีต่าง ๆ อย่างใดอย่างหนึ่ง หรือหลายอย่างพร้อมกัน ดังต่อไปนี้

1) ทำสัญญาเงินกู้ระยะยาวแบบกำหนดอัตราดอกเบี้ยแน่นอน กับธนาคารพาณิชย์
และสถาบันการเงินหลายแห่งในประเทศ

2) เสนอขายหุ้นกู้ ระยะสั้น ระยะปานกลาง
และระยะยาวที่มีอัตราดอกเบี้ยคงที่ให้แก่ผู้ลงทุนประเภทสถาบัน
ตามประกาศของคณะกรรมการกำกับหลักทรัพย์และตลาดหลักทรัพย์

3) หาแหล่งเงินทุนอื่น เช่น การเพิ่มทุน

  4) พยายามรักษาส่วนต่างอัตราดอกเบี้ยให้เหมาะสม ด้านรายได้ดอกเบี้ยรับ
  บริษัทได้มีการปรับบัญชีการให้สินเชื่อเช่าซื้อรายย่อย โดยเฉพาะรถยนต์มือสองเพิ่มมากขึ้น
  เพื่อให้ได้รับอัตราดอกเบี้ยที่สูงเข้ามาเพื่อช่วยสนับสนุนอัตราดอกเบี้ยจากการให้สินเชื่อโดยรวม
  ขณะเดียวกันบริษัทก็สามารถกระจายความเสี่ยงออกไปได้ดีขึ้น

  5) พยายามรักษาสัดส่วนของเงินกู้ระยะยาวให้เหมาะสมในแต่ละขณะ
  เพื่อลดความเสี่ยงจากความ ผันผวนของอัตราดอกเบี้ยระยะสั้น

2)  ความเสี่ยงทางด้านสินเชื่อที่ไม่ก่อให้เกิดรายได้

ความเสี่ยงทางด้านสินเชื่อที่ไม่ก่อให้เกิดรายได้ เป็นความเสี่ยงหนึ่งที่อาจเกิดขึ้นจากการให้สินเชื่อ
ดังนั้นบริษัทจึงยึดถือหลัก "ป้องกันไว้ก่อน"
เป็นนโยบายในการอำนวยสินเชื่อและเน้นเรื่องการบริหารการ เก็บหนี้อย่างมีประสิทธิภาพ
รวมทั้งให้ความสำคัญต่อคุณภาพของลูกหนี้ โดยการเข้าร่วมเป็นสมาชิก บริษัทข้อมูลเครดิตแห่งชาติ
จำกัด ตั้งแต่มกราคม 2548 เป็นต้นมา
ปัจจุบันบริษัทมียอดลูกหนี้เช่าซื้อและเช่าการเงินที่คาดว่าจะไม่ก่อให้เกิดรายได้จำนวน 252 ราย
หรือร้อยละ 3.01 และคิดเป็นยอดหนี้จำนวน 74.05 ล้านบาท

เพื่อลดโอกาสในการเกิดหนี้ที่ไม่ก่อให้เกิดรายได้ ให้น้อยที่สุด
บริษัทได้มีระบบควบคุมและติดตามสินเชื่ออย่างรัดกุม หากเกิดหนี้ที่ไม่ก่อให้เกิดรายได้ขึ้นแล้วนั้น
บริษัทจะจัดให้มีการสำรองตามลำดับชั้นของการค้างชำระในงบการเงินตามนโยบายและหลักเกณฑ์การตั้งสำรองหนี้สงสัยจะสูญของบริษัทอย่างเข้มงวด
พร้อมกับได้ดำเนินการตามนโยบายการจัดเก็บสินเชื่อและเร่งรัดหนี้สินที่เข้มงวดทุกรูปแบบ
เพื่อให้รับหนี้ที่ค้างชำระกลับคืนมาให้ได้มากและรวดเร็วที่สุด

3)  ความเสี่ยงด้านการตลาดและการแข่งขัน

จากการชะลอตัวของอุตสาหกรรมรถยนต์ทั้งภายในและภายนอกประเทศ
อีกทั้งผลจากปัจจัยราคาน้ำมันที่พุ่งสูงขึ้นอย่างต่อเนื่อง ส่งผลให้ยอดการจำหน่ายรถยนต์ในช่วงปี
2551 ลดลง โดยยอดการจำหน่ายรถยนต์* ภายในประเทศทั้งหมดมีจำนวน 614,073 คัน
ลดลงจากปีที่แล้วจำนวน 17,178 คัน คิดเป็นร้อยละ 2.79
ทำให้ธุรกิจการให้สินเชื่อเช่าซื้อลดลงตามไปด้วยเล็กน้อย
อีกทั้งมีผู้สนใจเข้ามาทำธุรกิจให้เช่าซื้อรถยนต์มากขึ้น ไม่ว่าจะเป็นธนาคารพาณิชย์
สถาบันการเงินหรือบริษัทประกันภัย โดยใช้บริษัทในเครือทำธุรกิจนี้
จึงส่งผลให้เกิดการแข่งขันด้านราคา และทำให้ผลตอบแทนของแต่ละบริษัทลดลง

บริษัทได้ดำเนินการลดความเสี่ยงด้านนี้ด้วยการรวบรวมพันธมิตรที่ดี
มีธุรกิจและประสบการณ์ด้านการค้าปลีกรถยนต์ รถจักรยานยนต์ สินเชื่อรายย่อย รวมถึงธุรกิจค้าปลีก
เพื่อนำธุรกิจเหล่านั้นมาสนับสนุนธุรกิจของบริษัทอีกทางหนึ่ง
รวมทั้งยังนำความรู้และประสบการณ์เข้ามาพัฒนาองค์กรให้สามารถแข่งขันพร้อมทั้งพยายามขยายและรักษาฐานลูกค้าเดิมไว้
เพื่อเพิ่มส่วนแบ่งตลาดให้มากยิ่งขึ้น และการพยายามหาแหล่งเงินทุนที่จะให้ต้นทุนต่ำแก่บริษัท
เพื่อนำมาขยายธุรกิจ และขยายการให้บริการออกไปยังต่างจังหวัดมากขึ้น
รวมถึงการฝึกอบรมพัฒนาบุคลากรในด้านการบริการเพื่อให้ลูกค้าเกิดความพึงพอใจสูงสุด

หมายเหตุ * ที่มา สมาคมอุตสาหกรรมยานยนต์ไทย

  กลุ่มอุตสาหกรรมยานยนต์ สภาอุตสาหกรรมแห่งประเทศไทย

4)  ความเสี่ยงจากการให้สินเชื่อรถยนต์ใช้แล้ว

ความเสี่ยงทางด้านการให้สินเชื่อเกิดจากการที่ลูกค้าหรือคู่สัญญา
ไม่สามารถปฏิบัติตามข้อกำหนดในสัญญาที่ทำไว้กับบริษัท และทำให้เกิดความเสียหายแก่บริษัท
บริษัทมีนโยบายในการป้องกันความเสี่ยง โดยในการให้สินเชื่อนั้น
บริษัทไม่เพียงแต่ยึดคุณภาพของลูกหนี้
กับความสามารถในการชำระเงินของลูกหนี้เป็นหลักสำคัญในการวิเคราะห์ และอนุมัติสินเชื่อเท่านั้น
บริษัทยังพิจารณาถึงยี่ห้อ ประเภท รุ่น และปีของรถยนต์ที่เช่าซื้อด้วย
เนื่องจากการให้สินเชื่อรถยนต์ใช้แล้ว และรถยนต์ใหม่นั้น มีความเสี่ยงที่แตกต่างกัน
ซึ่งความเสี่ยงของรถยนต์ใช้แล้วจะสูงกว่า ดังนั้นในการลดความเสี่ยงด้านนี้
บริษัทจึงมุ่งเน้นมาตรการการอนุมัติสินเชื่อที่รัดกุม
มีการตรวจสอบตัวตนและสถานภาพของลูกค้าอย่างเข้มงวด
การคัดเลือกตัวแทนจำหน่ายรถยนต์ใช้แล้วที่มีมาตรฐาน มีฐานะการเงินมั่นคง
และมีความซื่อสัตย์สุจริต มีการจัดอบรมพนักงานของบริษัทให้มีความรู้ความชำนาญ
ในการวิเคราะห์สภาพของรถยนต์ รู้มาตรฐานราคากลางที่เหมาะสมของรถยนต์แต่ละรุ่น
รวมถึงการมีหน่วยงานเร่งรัดและติดตามหนี้ เป็นผู้ดำเนินการเร่งรัดหนี้
หรือทำการยึดทรัพย์กลับคืนมา เพื่อนำไปประมูลขายทอดตลาดโดยเร็ว
ส่วนผลต่างที่เป็นผลขาดทุนจากการประมูลขายทอดตลาดรถยึด
จะถูกนำไปฟ้องเรียกค่าชดเชยจากลูกหนี้ผู้เช่าซื้อ และผู้ค้ำประกันต่อไป

5)  ความเสี่ยงจากการด้อยค่าของหลักประกัน

การให้สินเชื่อของบริษัท จะต้องมีการนำทรัพย์ที่ขอทำเช่าซื้อเป็นหลักประกัน
แต่ทรัพย์เหล่านั้นย่อมมีการด้อยมูลค่า ตามสภาพการใช้งานและความต้องการของตลาด
กรณีการให้สินเชื่อเช่าซื้อรถยนต์ ราคาของรถยนต์จะลดลงตามระยะเวลา สภาพการใช้งาน
และสภาพคล่องของการซื้อขายในตลาดรถยนต์มือสองในขณะใด ๆ ดังนั้น
หากมูลค่าของรถยนต์ซึ่งเป็นหลักประกันได้ลดลงมาก
จนทำให้ราคาขายของรถยนต์ต่ำกว่ายอดหนี้คงเหลือ โอกาสที่ลูกค้าจะทิ้งรถยนต์ที่เช่าซื้อ
ไม่ผ่อนชำระหนี้เช่าซื้อต่อจะเกิดสูงขึ้น

จากความเสี่ยงดังกล่าว บริษัทจึงได้เน้นมาตรการการปล่อยสินเชื่อ และการเร่งรัดติดตามหนี้
โดยควบคุมการปล่อยสินเชื่อไม่ให้มีมูลค่าสูงกว่าราคากลางของรถยนต์ที่ซื้อขายขณะนั้น
อีกทั้งการให้มีเงินดาวน์ที่ไม่ต่ำเกินไป
รวมถึงการเน้นให้สินเชื่อสำหรับรถยนต์ชั้นนำที่ได้รับการยอมรับ
มีความคล่องตัวในการซื้อขายในตลาดรถยนต์มือสองพอสมควร สำหรับการติดตามเร่งรัดหนี้สิน
บริษัทมีส่วนเร่งรัดหนี้สิน ที่ทำหน้าที่ในการติดตาม หนี้สิน
และการยึดทรัพย์กลับคืนมาเพื่อประมูลขายทอดตลาดโดยเร็ว
ทั้งนี้จากสถิติการประมูลขายรถยนต์ของบริษัทในปีที่ผ่านมา
ซึ่งดำเนินการโดยบริษัทและบริษัทตัวแทนการประมูล ส่วนใหญ่จะได้ราคาโดยประมาณร้อยละ 80
ของยอดหนี้ สำหรับส่วนต่างที่เป็นผลขาดทุนจากการประมูลขายทอดตลาดรถยึด
บริษัทจะนำไปฟ้องร้องเรียกค่าชดเชยจากลูกหนี้ผู้เช่าซื้อและผู้ค้ำประกันต่อไป